Ciskei
Store norske leksikon,Geografi,Verdens geografi,Afrika,Sør-Afrikas geografi
Ciskei var en bantustan i Sør-Afrika på cirka 9000 kvadratkilometer (1980) i den nåværende provinsen Eastern Cape. Den var hovedsakelig bebodd av xhosa. Hovedbyen var først Zwelitsha, men hovedstaden ble senere lagt til Bisho (idag en del av Buffalo City).
Ciskei ble etter en serie kriger innlemmet i Kapp-kolonien på slutten av 1800-tallet. Området fikk indre selvstyre i 1972, med Ciskei National Independence Party som det regjeringsbærende partiet. Full uavhengighet ble innvilget 4. desember 1981, med partiets leder, Lennox Sebe, som første president.Uavhengigheten ble aldri anerkjent utenfor Sør-Afrika, og som en følge av de politiske endringene som ledet frem til demokratiske valg i 1994, ble bantustan-systemet oppgitt og Ciskei ble konstitusjonelt gjeninnlemmet i Sør-Afrika og inkorporert i Eastern Cape provinsen. Les mer i Store norske leksikon bantustan xhosa Sør-Afrikas geografi Sør-Afrikas historie Sør-Afrika